**ЗАХТЕВ ЗА ДОСТАВЉАЊЕ ИЗЈАВЕ О ЗАИНТЕРЕСОВАНОСТИ**

**За позицију тренера/ице у оквиру пројекта „Смањење додатне рањивости Рома, Ромкиња и других маргинализованих група, изазване пандемијом COVID-19 у 18 локалних самоуправа”**

Тим за социјално укључивање и смањење сиромаштва Владе Републике Србије (СИПРУ) објављује конкурс за избор особе која ће бити задужена за припрему и спровођење обуке за теренске раднике/це како би на адекватан начин пружали информације Ромима, Ромкињама и припадницима/ама других маргинализованих група о превентивним мерама и значају имунизације против вируса COVID-19 у 18 јединица локалне самоуправе обухваћених пројектом.

**Циљеви ангажовања**

Циљ ангажовања је пружање подршке Ромима, Ромкињама и припадницима/ама других маргинализованих група како би се превенирало ширење вируса COVID-19. Тренер/ица ће осмислити и спровести једну дводневну онлајн обуку како би теренски радници/е за информисање грађана/ки добили неопходна знања о мерама заштите од инфекције вирусом COVID-19, укључујући и процес имунизације, и могли да одговоре на недоумице које Роми, Ромкиње и остали заинтересовани грађани и грађанке буду имали. Онлајн обука ће бити спроведена у првој половини септембра.

### Контекст задатка

Пројекат „Смањење додатне рањивости Рома, Ромкиња и других маргинализованих група, изазване пандемијом COVID-19 у 18 локалних самоуправа” спроводи Генерални секретаријат Владе Републике Србије као правни заступник СИПРУ уз подршку програма Немачке развојне сарадње „Инклузија Рома и других маргинализованих група у Србији” који реализује ГИЗ. Главни политички партнер је Министарство за људска и мањинска права и друштвени дијалог, а партнери на реализацији пројекта су удружења ЦИП – Центар за интерактивну педагогију и Екуменска хуманитарна организација.

Општи циљ пројекта је смањење додатне рањивости мушкараца, жена и деце из ромске заједнице и других маргинализованих група изазване пандемијом COVID-19 кроз изградњу капацитета локалних актера за ургентан одговор уз инклузиван приступ. Пројекат се реализује у периоду јул – децембар 2021. године на подручју 18 јединица локалне самоуправе: Нова Црња, Звездара, Крушевац, Краљево, Лозница, Бор, Ниш, Врање, Пирот, Владичин Хан, Стара Пазова, Ковин, Зрењанин, Смедеревска Паланка, Топола, Ваљево, Кањижа и Алибунар.

Планиране су интервенције у следећим областима:

* **ОБРАЗОВАЊЕ**: За 500 ученика/ица ромске националности и оне који припадају другим осетљивим групама биће обезбеђена туторска подршка у вези са завршавањем школских обавеза и праћењем наставе на даљину. Планирано је и оснаживање 260 породица како би унапредиле своје компетенције за пружање подршке деци.
* **ИНФОРМИСАЊЕ**: Преко 800 породица из ромских заједница и других осетљивих група добиће потребне информације како би могли да донесу информисане одлуке у вези са вакцинацијом против COVID-19 вируса. Додатно, биће обезбеђени пакети заштитне опреме, као и саветовање о превентивним мерама против ширења вируса.
* **ПРИСТУП ВОДИ**: За 545 ромских и других породица из осетљивих група биће обезбеђена трајна решења у вези са приступом води у сарадњи са 8 локалних самоуправа: Стара Пазова, Ковин, Зрењанин, Смедеревска Паланка, Топола, Ваљево, Кањижа и Алибунар.
* **ТЕХНИЧКО ОПРЕМАЊЕ**: Биће успостављене дигиталне библиотеке у 10 основних школа са опремом која ће бити на располагању ученицима/ама из осетљивих група током комбинованог модела наставе. Такође, 10 локалних самоуправа и/или здравствених установа биће подржано техничком опремом како би се унапредило прикупљање података током пандемијe COVID-19.

### Пројектни задатак и опис посла

* Осмишљавање и припрема садржаја дводневне онлајн обуке.
* Припрема материјала неопходних за спровођење обуке.
* Спровођење онлајн обуке и израда евалуације обуке.
* Континуирана комуникација и пружање савета теренским радницима/ама у вези са информисањем Рома/киња и других маргинализованих грађана/ки о превенцији инфекције вирусом COVID-19.

**Трајање ангажмана**

Консултанти/киње који/е испуне критеријуме ће бити ангажовани/е у периоду од 20. августа дo 31. децембра 2021. године. Ангажовање подразумева 5 радних дана у току трајања уговора.

**\*\*\***

Тим за социјално укључивање и смањење сиромаштва позива заинтересоване консултанте/киње да поднесу своју изјаву о заинтересованости за пружање наведених услуга.

**Заинтересовани/а сарадник/ца треба да испуњава следеће услове:**

* Универзитетско образовање у домену медицинских или друштвених наука и/или друге релевантне области.
* Најмање 5 година релевантног радног искуства.
* Претходно искуство рада на темама које се односе на вирус COVID-19.
* Претходно искуство у креирању, спровођењу и евалуацији онлајн обука.
* Претходно искуство у јачању капацитета различитих актера, нарочито Рома и Ромкиња, са фокусом на људе који живе у подстандардним насељима је пожељно.
* Искуство сарадње са организацијама цивилног друштва и локалним самоуправама сматраће се као предност.
* Изражене комуникационе и организационе вештине.
* Напредна компјутерска писменост.

**Изјава о заинтересованости треба да садржи следеће информације:**

1) информације о консултанту/кињи (попунити формулар дат у Прилогу 1).

2) информације о искуству у реализацији сличних активности из којих се могу видети квалификације и способности за спровођење пројектног задатка (попунити формулар дат у Прилогу 2).

 3) биографију на енглеском језику (Прилог 3).

Молимо да изјаву о заинтересованости доставите електронском поштом на адресу natasa.madzar@gov.rs најкасније до **петка, 20. августа 2021. године, до 17 часова**.

**ПРИЛОГ 1**

**ОБРАЗАЦ ИЗЈАВЕ О ЗАИНТЕРЕСОВАНОСТИ**

 Изражавам заинтересованост за спровођење обуке:

|  |  |
| --- | --- |
| **Име и презиме** |  |
| **Адреса** |  |
| **Број телефона** |  |
| **Имејл адреса** |  |

Овим потврђујем да су овде наведени и приложени подаци потпуни и тачни.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Име и презиме апликанта/киње

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Потпис

\_\_\_\_\_\_\_\_\_\_\_\_\_\_\_\_\_\_\_\_\_

Датум

**ПРИЛОГ 2**

**Искуство у обављању сличних задатака**

|  |  |  |  |
| --- | --- | --- | --- |
| ***Период трајања (oд – дo)*** | ***Локација*** | ***Организација и контакт особа*** ***(име, презиме и имејл адреса)*** | ***Опис***  |
|  |  |  |  |
|  |  |  |  |
|  |  |  |  |

**ПРИЛОГ 3**

**БИОГРАФИЈA** (на енглеском језику)